Einar Ágúst Víðisson var í sviðsljósinu og alþekktur meðal þjóðarinnar fyrir nokkrum árum , fyrir tónlistina , þar á meðal sem einn af strákunum í Skítamóral og þátttöku í Eurovision . Einnig fyrir ýmsar uppákomur sem ítrekað komu Einari Ágústi á forsíður fjölmiðla . Hann hefur verið utan sviðsljóssins um hríð en steig á svið fyrr á árinu á Aldamótatónleikunum sem slógu í gegn og á nýju ári heldur Skítamórall afmælistónleika í Hörpu . Nú hefurðu verið utan sviðsljóssins í nokkurn tíma , hvað hefurðu verið að gera undanfarið ? „ Það er svolítið það þægilega við bransann þegar maður eldist að það má hafa nóg að gera án þess einmitt að vera í sviðsljósinu . Gargandi á hverju götuhorni , eins og í gamla daga . Ég trúi ekki að ég hafi sagt þetta , GAMLA DAGA , “ segir Einar Ágúst og hlær . „ En nú er hægt bæði að koma sér vel á framfæri á svo margan hátt og auðveldara að ná í mann , meðal annars í gegnum samfélagsmiðla . “ Einar Ágúst á Aldamótatónleikum í Háskólabíó Mynd / Hafsteinn Snær Heill hellingur af auðmýkt og þakklæti Hvernig komu Aldamótatónleikarnir til , hvernig fannst þér að taka þátt í þessu verkefni og persónulega að fá þessi viðbrögð sem tónleikarnir hafa fengið ? „ Það er nú eitthvað next level-rugl þessar móttökur . Þvílíka dúndrið ! Hann Atli hjá ARG-viðburðum setti þetta af stað í vor , “ segir Einar Ágúst . Upphaflega átti aðeins að halda eina tónleika , en þeir urðu mun fleiri : þrennir í Háskólabíói í vor , Þjóðhátíð , Ljósanótt í Reykjanesbæ , Akureyri og síðan aftur þrennir í haust í Háskólabíói , slíkar voru viðtökurnar . „ Samkvæmt nýjustu tölum eru tvennir Aldamótatónleikar uppseldir í apríl 2020 þannig þetta rúllar aðeins . Við erum , held ég , sú kynslóð poppara sem höfum fengið mesta mótbyrinn , niðurtalið og minnstu viðurkenninguna í gegnum tíðina en þetta sýnir að hér erum við og lögin okkar munu lifa , “ segir Einar Ágúst og bætir við að meiri heiður og viðurkenningu sé ekki hægt að fá . „ Við erum , held ég , sú kynslóð poppara sem höfum fengið mesta mótbyrinn … “ „ Þessar móttökur hafa hent í mann heilum helling af auðmýkt og þakklæti . Maður finnur svo sterkt að þetta snýst mest um hlustandann og lögin sjálf , við hin erum í aukahlutverki . Við erum ekkert án fólksins . Það er einmitt svo merkilegt að þegar tónlistarmenn upplifa sig jafnstóra og lög þeirra eða eigið nafn verða þeir kjánalegir egóistar . Hann er fallvaltur raunveruleikinn og þegar maður fetar þennan þrönga veg getur maður fallið beggja megin . Ég þekki það . “ Skítamórall Mynd / Golli Hljómsveitin Skítamórall var stofnuð árið 1989 og fagnar 30 ára afmæli á næsta ári með afmælistónleikum í Hörpu . Einar Ágúst kom inn í hljómsveitina árið 1997 , hætti árið 2004 og kom síðan aftur tíu árum síðar og verður að sjálfsögðu með í Hörpu . „ Ég byrjaði aftur í hljómsveitinni árið 2014 og þetta var svaka rússíbani fyrstu misserin og svo hægðum við á . Um þessar mundir eru 30 ár síðan Addi , Hanni , Hebbi og Gunni stofnuðu hljómsveitina á Selfossi og bæði er verið að fagna því sem og þakka fyrir okkur með alvörutónleikum . Við erum vanari að spila fyrir dansi og því allt öðruvísi að halda tónleika , ég er kominn nett á kvíðalestina . Farinn að stressast talsvert upp , “ segir Einar Ágúst aðspurður um hvernig sé að koma aftur fram með strákunum og það á risatónleikum . „ Eldborg í Hörpu er geggjaður salur og verður gaman að fá tónlistina okkar leikna þar . Það er ekki sjálfgefið að lenda í svona góðum hóp . Það sem við eigum saman er nákvæmlega það sem alla krakka sem vilja stofna hljómsveit langar í , samheldni og eitthvað óútskýranlegt „ bræðralag . “ Skítaleðjan Mynd / Jökull Bergsveinsson Í Skítaleðju með Heiðari Annað nýlegt verkefni er dúettinn Skítaleðja sem er samstarf Einars Ágústs og Heiðars í Botnleðju , en þeir halda sína aðra tónleika nú um helgina á Gamla Enska í Hafnarfirði . En hvernig kom það samstarf til ? „ Við höfum rekist hvor á annan á Gamla Enska yfir kaffibolla við barborðið og þá þegar barfaðirinn Bjarni er til borðs . Við höfum verið að spila þar sitt í hvoru lagi . Bjarni gaukaði þessari hugmynd að okkur og þá höfðum við báðir verið að gæla við þetta víst en ekki þorað að ryðjast út úr skápnum með hugmyndina . Það má segja að þetta sé sá dúett sem síst var búist við að yrði til . Við komum hvor úr sinni senunni þarna rétt fyrir síðustu aldamót og þegar við vorum yngri var mikið reynt að stilla okkur upp gegn hvor öðrum , poppinu annars vegar og rokksenunni hins vegar . Það voru oft illir andar á sveimi á pressunni á þeim tíma . Þessi dúett er friðarboði ákveðins tímabils í íslenskri tónlist . Við erum hinn samhæfði tónn , hið algilda nú , “ segir Einar Ágúst og bætir við að það væri gaman að henda í smáband einn daginn . „ Við höfum opnað fyrir þessa orkustöð gagnvart alheiminum og þá getur allt gerst . Kannski dettur inn lag eða lög , hver veit . Við erum menn nú-sins og leyfum þessu að flæða frjálst bara . “ „ Hafa skilið eftir auð , verðmætari en allar krónur “ „ Einhvern tímann kemur jú út alveg ný músík , ég er alltaf að gæla við eitthvað en lítið í því að klára hugmyndirnar . Ég hef svo sem enga þörf fyrir að vera færibandalistamaður , að fólk verði bara að heyra eða sjá allt sem mér dettur í hug , “ segir Einar Ágúst aðspurður um hvað hann er að gera einn og sér . Ætlar hann jafnvel aftur í Eurovision ? „ En Júró já , ég veit það ekki . Þetta er orðin svo agaleg vinna ! Svakalegur plöggsirkus sem þarf að ræsa , allt öðruvísi enn í denn . Ha ha ha , en auðvitað neitar maður ekki ef einhver höfundur biður mann um að syngja lag sem manni finnst gott og vill standa með . Ég er kannski ekki besti kandídatinn í svona keppni . Það vantar allt keppnisskap í mig . Ég vil bara að hafa gaman , njóta , en auðvitað vandar maður sig . Ég hef sungið inn eitt og eitt lag sem sent hefur verið í keppnina en ekki komist í gegn . Þannig það er alltaf einhver taug tengd þarna inn , auðvitað . En þar fyrir utan hef ég verið að glíma við krankleika , veikindi sem sér ekki alveg fyrir endann á og það hefur sett strik í reikninginn , heilsufarslega að sjálfsögðu , og fjárhagslega . Það að veikjast er góður skóli en kvalafullur . Ég þakka fyrir hvert gigg , hvert sjóv . Segi TAKK . Takk fyrir að leyfa mér að vera með , nenna að hlusta á mig og þola vitleysuna . Ég er hér fyrir ykkur , til þjónustu reiðubúinn , allt fram á síðustu stund . Ég elska þessi forréttindi . Þau hafa skilið eftir auð , verðmætari en allar krónur . “